Kramer se weiering ’n bitter pil vir Afrikaners | Netwerk24
Kramer se weiering ’n bitter pil vir Afrikaners
12 Februarie 2017 00:01
Pat Nel, Rooihuiskraal, skryf:
Ek verwys na die berig oor David Kramer wat ’n geleentheid boikot omdat Steve Hofmeyr daar optree.
Ek kon nie glo dat Kramer soos ’n klein seuntjie sou optree nie.
Met sy optrede het hy vir alle Afrikaanssprekendes wat deur die jare sy plate en CD’s gekoop het en hom tydens optredes ondersteun, bewys dat hy vere voel vir veral die ondersteuning van wit Afrikaanssprekendes – nieteenstaande die feit dat ons geld goed genoeg was om sy koffers mee te vul.
Ons almal weet waarvoor Steve Hofmeyr staan. Vir die bruin mense het Allan Hendrickse en deesdae Peter Marais presies dieselfde gedoen en hulle stemme dik gemaak vir die regte van die bruin bevolking. Probeer Steve nie presies dieselfde vir wit mense doen nie?
Kramer moet sy prioriteite begin regkry. Sy weiering om die prys vir sy lewenslange bydrae tot Afrikaanse musiek te ontvang is ’n klap in die gesig van enige wit Afrikaanssprekende wat hom deur die jare ondersteun het.
Die feit dat Kramer nie eens vir kommentaar beskikbaar is nie, wys maar net dat hy ’n verskuilde agenda het en nie Hofmeyr nie.
Reinhold Swart, Stellenryk, skryf:
Dit is ’n riem onder my ou boerehart dat David Kramer sterk standpunt ingeneem het teen ’n medekunstenaar wat met ’n “verskuilde agenda” hom beywer vir die reg en geleentheid vir al sy mense om in vriendskap, vrede en veiligheid hul vaderland te kan bewoon.
Ek glo hierdie liedjieskrywer moet nou ook sy staal wys en op ’n aanvaarbare wyse ’n slag in diens van sy mense optree, mense wat hom verryk het deur getrou sy konserte en musiekspele by te woon, sy CD’s te koop en wat selfs sy immigrant-oupa Karabelnik in liefde in Suid-Afrika ontvang het. David wat vrylik toegang het tot die seepkissie op die markplein, kan gerus hierdie openbare podium benut om die internasionale wêreld bewus te maak van die leiding en onderdrukking van sy volk, soos wat hy Distrik Ses internasionaal op die kaart geplaas het.
Hierdie Worcesteriet kan ’n tragedie skryf oor ’n landjie aan die suidpunt van Afrika wat deur ’n selfsugtige, magsbehepte keiser regeer word, oor sy paleisnarre wat al dikker word, oor al die bedrog en wanpraktyke, oor alles wat in duie gestort het, oor China se besetting en stroping en hoe mense daagliks vir hul lewe vrees. ’n Land waar ’n lewe minder werd geword het as ’n selfoon en ’n paar los rand en ’n land waar ’n opslagkoeël die einde aan hoopvolle ouers se drome maak . . . “soos stukkende lappoppe op ’n ashoop”. Die stof vir ’n meesterstuk is legio!
Die Ingelsman kan selfs weer ou treffers in so ’n produksie inspan: “Hier hang die foto’s in die Royal Hotel / almal vermoor, ek was almal se pel / Luister ou vrind daar agter die bar / help my met nog so ’n ou grafskriffie daar!”
Meer oor: Steve Hofmeyr | David Kramer | Briewe